285

ZÁKON
NÁRODNEJ RADY SLOVENSKEJ REPUBLIKY

z 20. novembra 1995

o rastlinolekárskej starostlivosti

Národná rada Slovenskej republiky sa uzniesla na tomto zákone:

PRVÁ ČASŤ
ÚVODNÉ USTANOVENIA

§ 1

(1) Účelom tohto zákona je ustanoviť podmienky rastlinolekárskej starostlivosti tak, aby sa neohrozovalo zdravie a život ľudí a zvierat, životné prostredie, zdravotný stav rastlín a nepriaznivo neovplyvnila kvalita a zdravotná nezávadnosť rastlinných produktov.

(2) Na dosiahnutie účelu uvedeného v odseku 1 tento zákon upravuje
a)	povinnosti fyzických osôb a právnických osôb pri vykonávaní rastlinolekárskej starostlivosti,
b)	pravidlá na výkon rastlinolekárskej starostlivosti.

Navrhovaná zmena

1. V § 1 sa odsek 2 dopĺňa  písmenami c) a d), ktoré znejú:
”c) podmienky registrácie prípravkov na ochranu rastlín a ich uvádzanie do obehu,
  d) podmienky kontroly účinných látok a prípravkov na ochranu rastlín.”.

§ 2

Na účely tohto zákona sa rozumejú
a)	rastlinolekárskou starostlivosťou opatrenia, ktoré zabraňujú šíreniu škodlivých organizmov a škodlivých činiteľov,
b)	rastlinami živé rastliny a ich časti vrátane semien,
c)	ochranou rastlín súbor opatrení zamedzujúcich výskyt, šírenie a pôsobenie škodlivých činiteľov a škodlivých organizmov,
d)	signalizáciou určenie termínu zásahu proti hospodársky významným škodlivým organizmom,
e)	rastlinnými produktmi nespracovaný materiál rastlinného pôvodu, ktorý môže svojím zložením vytvoriť nebezpečenstvo rozšírenia škodlivých organizmov,
f)	škodlivými činiteľmi činitele, ktoré ohrozujú dosiahnutie sledovaného ekonomického a ekologického cieľa,
g)	škodlivými organizmami rastlinné alebo živočíšne organizmy alebo choroboplodné činitele, ktoré pre rastliny alebo rastlinné produkty sú alebo môžu byť škodlivé,
h)	karanténnymi škodlivými organizmami škodlivé organizmy, ktoré v príslušnej krajine zatiaľ nie sú prítomné, alebo ak sú prítomné, nie sú veľmi rozšírené a sú pod kontrolou, a ktoré by v prípade ich rozšírenia mohli mať negatívny vplyv na ekonomiku krajiny,
i)	hospodársky významnými škodlivými organizmami bežne sa vyskytujúce škodlivé organizmy, ktoré pri premnožení spôsobia podstatné zníženie množstva a kvality rastlín a rastlinných produktov,
j)	prípravkami na ochranu rastlín aktívne látky alebo zmesi týchto látok chemického, biologického alebo biotechnologického pôvodu používané na ošetrovanie rastlín alebo ich produktov proti škodlivým činiteľom a na reguláciu biologických a fyziologických procesov v rastlinách,
k)	mechanizačnými prostriedkami a zariadeniami na ochranu rastlín aplikačné zariadenia a stroje určené na ochranu rastlín,
l)	sadivami hľuzy, cibule, podzemky, poplazy, vrúble, odrezky, podpníky, škôlkarské výpestky, sadenice a iné časti rastlín určené na množenie vrátane výpestkov získaných z bunkových alebo z tkanivových kultúr,
m)	uvádzaním do obehu skladovanie, predaj alebo ponúkanie na účely predaja.

Navrhovaná zmena

2. § 2 znie:
”§ 2

	Na účely tohto zákona sa rozumejú
a)	rastlinolekárskou starostlivosťou opatrenia, ktoré zabraňujú šíreniu škodlivých organizmov a škodlivých činiteľov,
b)	rastlinolekárskou kontrolou dohľad príslušných orgánov rastlinolekárskej starostlivosti nad dodržiavaním povinností ustanovených fyzickým osobám a právnickým osobám týmto zákonom,
c)	rastlinami živé rastliny a ich časti vrátane
1.	plodov, okrem hlboko zmrazených,
2.	zeleniny, okrem hlboko zmrazenej,
3.	cibúľ, hľúz, podcibulia a podzemkov,
4.	rezaných kvetov a odrezkov,
5.	zoťatých stromov s asimilačnými orgánmi,
6.	pletivových kultúr,
7.	semien, okrem tých, ktoré nie sú určené na pestovanie,
d)	ochranou rastlín súbor všetkých opatrení zamedzujúcich výskyt, šírenie a pôsobenie škodlivých činiteľov a škodlivých organizmov,
e)	integrovanou ochranou rastlín racionálne uplatnenie kombinácie biologických, biotechnologických, chemických a pestovateľských opatrení, pri ktorých je použitie chemických prípravkov na ochranu rastlín obmedzené na minimum, nevyhnutné pre udržanie populácie škodcov pod prahom ekonomickej škodlivosti,
f)	signalizáciou určenie termínu zásahu proti škodlivým organizmom,
g)	rastlinnými produktmi materiál rastlinného pôvodu nespracovaný alebo spracovaný jednoduchým spôsobom tak, že už nie je schopný ďalšieho rastu a rozmnožovania,
h)	škodlivými činiteľmi fyzikálne a chemické faktory, ktoré spôsobujú nepriaznivé zmeny na rastlinách,
i)	škodlivými organizmami rastlinné alebo živočíšne organizmy alebo choroboplodné činitele, ktoré pre rastliny alebo rastlinné produkty sú alebo môžu byť škodlivé,
j)	karanténnymi škodlivými organizmami škodlivé organizmy, ktoré na území Slovenskej republiky zatiaľ nie sú prítomné, alebo ak sú prítomné, ich rozšírenie je obmedzené,
k)	prípravkami na ochranu rastlín látky, s výnimkou vody, hnojív1) a prípravkov na posilnenie odolnosti rastlín, ktoré sú určené na
     1.	ochranu rastlín a rastlinných produktov pred škodlivými organizmami, vrátane ničenia burín a ochrany skladových zásob,
     2.	ovplyvňovanie priebehu života rastlín, pričom neslúžia na ich výživu,
     3.	brzdenie klíčenia rastlín,
l)	účinnými látkami chemické prvky alebo ich zlúčeniny s pôsobením na 
1. škodlivé organizmy,
      2. rastliny a rastlinné produkty,
       pričom mikroorganizmy, vírusy a im  podobné organizmy sú rovnocenné chemickým prvkom,
m)	látkami chemické prvky a ich zlúčeniny, v prírodnom stave alebo vyrobené, vrátane nečistôt vyplývajúcich nevyhnutne z výrobného procesu,
n)	rezíduami látky prítomné v rastlinách alebo na rastlinách alebo rastlinných produktoch alebo v životnom prostredí, vznikajúce pri používaní prípravkov na ochranu rastlín, vrátane ich metabolitov a produktov vznikajúcich pri ich rozklade alebo reakcii,
o)	prípravkami na posilnenie odolnosti rastlín látky, najmä mikroorganizmy a prírodné látky, ktoré sú určené na
     1.	zvýšenie odolnosti rastlín,
     2.	ochranu pred škodlivými činiteľmi,
     3.	použitie pre odrezky okrasných rastlín,
p)	mechanizačnými prostriedkami a zariadeniami na ochranu rastlín aplikačné zariadenia a stroje určené na ochranu rastlín,
q)	uvádzaním do obehu ponúkanie na účely predaja, predaj a obchodné skladovanie, vrátane dovozu, prevozu alebo vývozu,
r)	zásielkou množstvo rastlín, rastlinných produktov, ako aj predmetov, ktoré môžu byť nositeľmi škodlivých organizmov, a súčasne podliehajú rastlinolekárskej kontrole pri dovoze, prevoze a vývoze a sú upravené odosielateľom podľa požiadaviek odberateľa,
s)	chránenou zónou územie, v ktorom sa určitý škodlivý organizmus nevyskytuje, alebo jeho rozšírenie je obmedzené, napriek vhodným podmienkam pre jeho výskyt, pre ktoré hrozí nebezpečenstvo, že sa tu určitý škodlivý organizmus za priaznivých ekologických podmienok rozšíri,
t)	správnou odbornou praxou požiadavky a opatrenia na zachovanie zdravotného stavu rastlín a rastlinných produktov, ich kvality a bezpečnosti použitím agrotechnických opatrení a zásad integrovanej ochrany rastlín.”.

Poznámka pod čiarou k odkazu 1 znie:
”1) § 2 zákona č. 136/2000 Z.z. o hnojivách.”.

§ 3

(1) Každý, kto vlastní alebo užíva (ďalej len “obhospodaruje”) poľnohospodárske, nepoľnohospodárske alebo lesné pozemky alebo prevádzkuje objekty na účely výroby potravín určených na verejnú konzumáciu alebo slúžiace na skladovanie alebo na spracovanie rastlín alebo rastlinných produktov a uvádza do obehu alebo používa prípravky na ochranu rastlín, je povinný najmä
a)	dodržiavať primerané opatrenia na predchádzanie výskytu škodlivých organizmov, na ich likvidáciu a zamedzenie ich šírenia,
b)	chrániť rastliny a rastlinné produkty pred výskytom škodlivých organizmov,
c)	predchádzať výskytu hospodársky významných škodlivých organizmov nahlásením ich výskytu alebo podozrenia z ich výskytu orgánom rastlinolekárskej starostlivosti; zoznam hospodársky významných škodlivých organizmov vydáva Ministerstvo pôdohospodárstva Slovenskej republiky osobitným predpisom,
d)	používať len registrované prípravky na ochranu rastlín a odskúšané a registrované mechanizačné prostriedky na ochranu rastlín za podmienok uvedených v registri a v osobitných predpisoch1),
e)	oznámiť príslušnému orgánu rastlinolekárskej starostlivosti, že použil osivá alebo sadivá z dovozu na účely ďalšieho množenia,
f)	dodržiavať pokyny orgánov rastlinolekárskej starostlivosti,
g)	umožniť na účely vykonania kontroly zdravotného stavu rastlín alebo rastlinných produktov povereným pracovníkom orgánov rastlinolekárskej starostlivosti (ďalej len “fytoinšpektor”) vstup na pozemky, do objektov, v ktorých sa skladujú alebo spracúvajú rastliny alebo rastlinné produkty, alebo do dopravných prostriedkov, ktorými sa prepravujú rastliny alebo rastlinné produkty.
h)	umožniť bezodplatný odber vzoriek rastlín, rastlinných produktov, pôdy a prípravkov na ochranu rastlín v rozsahu potrebnom na vykonanie kontroly.
(2) Každý, kto obhospodaruje poľnohospodárske pozemky na účely výroby potravín rastlinného pôvodu určených na verejnú konzumáciu alebo na účely výroby krmív určených na uvádzanie do obehu alebo obhospodaruje lesné pozemky na účely podnikania2) a používa prípravky na ochranu rastlín, je okrem povinností ustanovených v odseku 1 povinný viesť evidenciu spotreby prípravkov na ochranu rastlín s uvedením spôsobu aplikácie a na základe výzvy predložiť túto evidenciu alebo doklady o pôvode rastlín príslušnému orgánu rastlinolekárskej starostlivosti alebo fytoinšpektorovi.
(3) Podrobnosti o vedení evidencie spotreby a o spôsobe aplikácie prípravkov na ochranu rastlín podľa odseku 2 ustanoví Ministerstvo pôdohospodárstva Slovenskej republiky (ďalej len “ministerstvo”) všeobecne záväzným predpisom.
_____________
1) Zákon Národnej rady Slovenskej republiky č. 287/1994 Z. z. o ochrane prírody a krajiny.
Zákon č. 30/1968 Zb. o štátnom skúšobníctve v znení neskorších predpisov.
Nariadenie vlády Slovenskej socialistickej republiky č. 206/1988 Zb. o jedoch a niektorých iných látkach škodlivých zdraviu v znení neskorších predpisov.
2) § 2 ods. 1 Obchodného zákonníka.

Navrhovaná zmena

3. Doterajší odkaz 1 sa označuje ako odkaz 1a. V poznámke pod čiarou k odkazu 1a sa citácia ”Zákon č. 30/1968 Zb. o štátnom skúšobníctve v znení neskorších predpisov” nahrádza citáciou ”Zákon č.264/1999 Z.z o technických požiadavkách na výrobky a o posudzovaní zhody a o zmene a doplnení niektorých zákonov.”.

4. V § 3 ods. 1 písmeno c) znie:
”c) oznámiť orgánu rastlinolekárskej starostlivosti podľa § 20 mimoriadny výskyt škodlivých organizmov a príznaky napadnutia alebo poškodenia škodlivými organizmami rastlín, rastlinných produktov a iných predmetov,”.

5. V § 3 ods. 1 písm. d) sa za slová ”prípravky na ochranu rastlín” vkladajú slová ”podľa správnej odbornej praxe”.

6. V § 3 ods. 1 písm. e) sa slovo ”príslušnému” vypúšťa a za slová ”starostlivosti” sa vkladajú slová ”podľa § 20 písm. b)”.

7. V § 3 ods. 1 písm. g) znie:
”g) umožniť na účely vykonania kontroly zdravotného stavu rastlín alebo rastlinných produktov povereným zamestnancom orgánov rastlinolekárskej starostlivosti (ďalej len ”fytoinšpektor”) vstup na pozemky alebo do objektov, v ktorých sa rastliny, rastlinné produkty, ako aj predmety, ktoré môžu byť nositeľmi škodlivých organizmov, pestujú a skladujú alebo spracúvajú rastliny alebo rastlinné produkty, alebo do prevádzkových priestorov alebo objektov, v ktorých sa skladujú prípravky na ochranu rastlín alebo sa s nimi manipuluje, alebo do dopravných prostriedkov, ktorými sa prepravujú rastliny alebo rastlinné produkty alebo prípravky na ochranu rastlín,”.

8. V § 3 ods. 2 sa slová ”alebo doklady o pôvode rastlín príslušnému orgánu rastlinolekárskej starostlivosti alebo fytoinšpektorovi” nahrádzajú slovami ”Ústrednému kontrolnému a skúšobnému ústavu poľnohospodárskemu (ďalej len ”kontrolný ústav”)”.

9. Za § 3 sa vkladá § 3a, ktorý znie:
”§ 3a

(1) Právnické osoby alebo fyzické osoby, ktoré uvádzajú do obehu alebo pestujú rastliny a spracúvajú rastlinné produkty, ako aj predmety, ktoré môžu byť nositeľmi škodlivých organizmov, podliehajúce sústavnej rastlinolekárskej kontrole, sú povinné registrovať sa.

(2) Registrácia výrobcov, dovozcov a vývozcov sa zaznamenáva v úradnom registri (ďalej len ”register výrobcov, dovozcov a vývozcov”) pod registračným číslom, ktorým sú príslušné osoby jednoznačne identifikované. Register výrobcov, dovozcov a vývozcov vedie kontrolný ústav.

	(3) Výrobca registrovaný podľa odseku 2 označuje rastliny a rastlinné produkty rastlinným pasom, ktorým potvrdzuje, že spĺňajú požiadavky týkajúce sa ich zdravotného stavu.

(4) Registrácii podľa odseku 1 nepodliehajú osoby, ktoré všetky nimi vypestované rastliny alebo spracované rastlinné produkty, ako aj predmety, ktoré môžu byť nositeľmi škodlivých organizmov, neuvádzajú do obehu alebo ich uvádzajú do obehu len pre konečnú spotrebu, pokiaľ pritom nehrozí nebezpečenstvo šírenia karanténnych škodlivých organizmov.

(5) Právnické osoby alebo fyzické osoby registrované podľa odseku 2 sú ďalej povinné
a)	oznámiť kontrolnému ústavu ukončenie, obnovenie alebo zmenu činnosti, pre ktorú sú registrované,
b)	vykonávať prehliadky rastlín, rastlinných produktov, ako aj predmetov, ktoré môžu byť nositeľmi škodlivých organizmov, v termínoch a spôsobom, ktorý určí kontrolný ústav,
c)	viesť evidenciu a uchovávať doklady o pôvode rastlín, rastlinných produktov, ako aj predmetov, ktoré môžu byť nositeľmi škodlivých organizmov, a na základe výzvy ich predložiť kontrolnému ústavu,
d)	plniť pokyny kontrolného ústavu týkajúce sa starostlivosti o zdravotný stav rastlín, rastlinných produktov, ako aj predmetov, ktoré môžu byť nositeľmi škodlivých organizmov, hodnotenia ich zdravotného stavu a zabezpečenia ich totožnosti.

(6) Kontrolný ústav zruší registráciu fyzickej osoby alebo právnickej osoby uvedenej v odseku 2
a)	na vlastnú žiadosť,
b)	pri závažnom porušení povinností ustanovených v odseku 5.

(7) Ministerstvo všeobecne záväzným právnym predpisom ustanoví zoznam rastlín, rastlinných produktov, ako aj predmetov, ktoré môžu byť nositeľmi škodlivých organizmov, ktoré podľa odseku 1 podliehajú sústavnej rastlinolekárskej kontrole, podrobnosti týkajúce sa vykonávania sústavnej rastlinolekárskej kontroly, ako aj obsahu, rozsahu a spôsobu registrácie, vedenia registra výrobcov, dovozcov a vývozcov a vedenia evidencie podľa odseku 5 písm. c).”.

DRUHÁ ČASŤ
KARANTÉNNE OPATRENIA

§ 4

(1) Dovoz , vývoz a prevoz určených rastlín, rastlinných produktov alebo predmetov, ktoré môžu byť nositeľmi škodlivých organizmov, možno uskutočniť iba po predložení úradného dokladu osvedčujúceho ich zdravotný stav (ďalej len “fytocertifikát”).
(2) Fytocertifikát vydáva pri 
a)	vývoze Ústredný kontrolný a skúšobný ústav poľnohospodársky (ďalej len “kontrolný ústav”),
b)	dovoze alebo prevoze orgán rastlinolekárskej starostlivosti krajiny pôvodu.3)
(3) Fytocertifikát obsahuje najmä
a)	meno, priezvisko a adresu vývozcu alebo dovozcu,
b)	meno, priezvisko a adresu príjemcu,
c)	miesto pôvodu,
d)	názov tovaru s uvedením príslušnej položky colného sadzobníka,
e)	botanický názov rastlín,
f)	množstvo prepravovaných rastlín alebo rastlinných produktov,
g)	údaje o zdravotnom stave prepravovaných rastlín alebo rastlinných produktov.
(4) Ministerstvo ustanoví všeobecne záväzným právnym predpisom fytosanitárne podmienky na povolenie dovozu, vývozu a prevozu rastlín, rastlinných produktov, ako aj predmetov, ktoré môžu byť nositeľmi škodlivých organizmov.
_____________
3) § 16 ods. 1 zákona č. 618/1992 Zb. Colný zákon.

Navrhované zmeny

10. V § 4 ods. 1 sa slovo ”určených” nahrádza slovom ”zásielok”, slovo ”alebo” sa nahrádza slovami ”ako aj” a za slovo ”stav” sa vkladajú slová ”a pôvod”.

11. V § 4 ods. 2 písmeno a) znie: 
”a) vývoze kontrolný ústav,”.

12. V poznámke pod čiarou k odkazu 3 sa citácia ”§ 16 ods. 1 zákona č. 618/1992 Zb. Colný zákon” nahrádza citáciou ”Zákon Národnej rady Slovenskej republiky č. 180/1996 Z.z. Colný zákon v znení neskorších predpisov.”. 

13. § 4  ods. 4 znie:
”(4) Ministerstvo ustanoví všeobecne záväzným právnym predpisom podrobnosti o dovoze, vývoze a prevoze rastlín, rastlinných produktov, ako aj predmetov, ktoré môžu byť nositeľmi škodlivých organizmov, prípady, v ktorých zásielka nemusí mať fytocertifikát, ako aj podrobnosti o vydávaní, používaní a uchovávaní rastlinných pasov a podrobnosti o dovoze a ich prevoze cez chránené zóny.”.

14. § 4 sa dopĺňa odsekmi 5 a 6, ktoré znejú:
”(5) Ustanovenie odseku 1 sa nevzťahuje na dovoz a prevoz malého množstva rastlín, rastlinných produktov, ako aj predmetov, ktoré môžu byť nositeľmi škodlivých organizmov, určených výhradne na osobnú potrebu.

(6) Dovozcovia zásielok uvedených v odseku 1 sú povinní zabezpečiť ich prepravu tak, aby nedošlo k napadnutiu zásielok škodlivými organizmami ani k prípadnému rozšíreniu škodlivých organizmov z týchto zásielok.”.

15. Za § 4 sa vkladajú § 4a a 4b, ktoré znejú:

”§ 4a

(1) Na územie Slovenskej republiky je zakázané dovážať a cez územie Slovenskej republiky prevážať
a)	škodlivé organizmy, ktoré sa na území Slovenskej republiky nevyskytujú alebo ich rozšírenie je obmedzené, a zásielky s ich výskytom,
b)	zásielky, ktoré nespĺňajú osobitné karanténne požiadavky.

(2) Ustanovenie odseku 1 sa nevzťahuje na škodlivé organizmy a zásielky určené pre vedecké, výskumné alebo šľachtiteľské účely dovážané alebo prevážané na základe povolenia ministerstva. Podmienkou na vydanie takéhoto povolenia je vylúčenie akéhokoľvek rizika rozšírenia škodlivých organizmov. Tieto zásielky podliehajú rastlinolekárskej kontrole.

(3) Ministerstvo všeobecne záväzným právnym predpisom ustanoví zoznamy škodlivých organizmov, zásielok a krajín podľa odseku 1 písm. a) a podrobnosti o osobitných karanténnych požiadavkách podľa odseku 1 písm. b), ako aj podrobnosti týkajúce sa zaobchádzania so zásielkami uvedenými v odseku 2.

§ 4b

(1) Vyvážané zásielky musia spĺňať karanténne požiadavky krajiny určenia a všetkých krajín, cez ktoré je zásielka prevážaná.

(2) Vývozca, prípadne výrobca rastlín alebo rastlinných produktov určených na vývoz alebo opätovný vývoz je povinný
a)	požiadať kontrolný ústav o vykonanie rastlinolekárskej kontroly,
b)	predložiť kontrolnému ústavu v dostatočnom časovom predstihu karanténne požiadavky krajiny určenia a všetkých krajín, cez ktoré je zásielka prevážaná,
c)	predložiť kontrolnému ústavu potvrdenia o vykonaní testov a ošetrení požadovaných krajinou určenia.

(3) Ak zásielka spĺňa karanténne požiadavky krajiny určenia a všetkých krajín, cez ktoré je zásielka prevážaná, kontrolný ústav po vykonaní rastlinolekárskej kontroly vystaví fytocertifikát.

(4) Vývozcovia zásielok sú povinní zabezpečiť ich prepravu tak, aby nedošlo k napadnutiu zásielok škodlivými organizmami ani k prípadnému rozšíreniu škodlivých organizmov z týchto zásielok.”.

§ 5

(1) Fytoinšpektori vykonávajú kontrolu zdravotného stavu dovážaných, vyvážaných alebo prepravovaných rastlín, rastlinných produktov alebo predmetov a kontrolu senzoricky zisťovaných ukazovateľov kvality rastlín a rastlinných produktov na určených miestach.
(2) Fytoinšpektori vykonávajú aj kontrolu výroby, spracovania, skladovania a uvádzania do obehu rastlín a rastlinných produktov, ako aj uvádzania do obehu a použitia prípravkov na ochranu rastlín alebo mechanizačných prostriedkov na ochranu rastlín.
(3) Na základe výsledkov kontroly vykonanej fytoinšpektorom kontrolný ústav rozhodnutím najmä
a)	zakáže dovoz, vývoz a prevoz rastlín, rastlinných produktov alebo predmetov, pri ktorých sa zistil výskyt škodlivých organizmov,
b)	pozastaví až do konečného rozhodnutia dovoz, vývoz a prevoz a uvádzanie do obehu rastlín a rastlinných produktov, ktoré sú dôvodne podozrivé z napadnutia škodlivými organizmami,
c)	prikáže vrátenie zásielky, izoláciou alebo osobitný spôsob využitia alebo vydá príkaz na zneškodnenie4) rastlín alebo rastlinných produktov napadnutých škodlivými organizmami,
d)	zakáže spracovanie alebo uvádzanie do obehu takých rastlín alebo rastlinných produktov, pri ktorých ochrane sa nedodržali ustanovené podmienky použitia prípravkov na ochranu rastlín,
e)	zakáže spracovanie alebo uvádzanie do obehu rastlín alebo rastlinných produktov, v ktorých v dôsledku použitia prípravku na ochranu rastlín presiahol obsah cudzorodých látok prípustné množstvo5) alebo v ktorých výskyt škodlivých organizmov spôsobil ich zdravotnú závadnosť,
f)	nariadi po dohode s príslušným orgánom na ochranu zdravia6) spôsob asanácie pozemku alebo objektu, ktoré sú napadnuté karanténnymi škodlivými organizmami alebo hospodársky významnými škodlivými organizmami,
g)	zakáže uvádzanie do obehu a používanie prípravkov na ochranu rastlín alebo mechanizačných prostriedkov na ochranu rastlín, ak nie sú registrované podľa tohto zákona,
h)	nariadi preventívnu ochranu ohrozených porastov alebo ich likvidáciu 
i)	zakáže alebo obmedzí vstup na zamorené pozemky.
(4) Ak ten, komu bola rozhodnutím uložená povinnosť vykonať niektoré z opatrení podľa odseku 3, takéto opatrenia nevykonal v stanovenej lehote, môže príslušný orgán rastlinolekárskej starostlivosti zabezpečiť ich vykonanie na jeho náklady.
(5) Odvolanie proti rozhodnutiu podľa odseku 3 nemá odkladný účinok.
(6) Ministerstvo všeobecne záväzným právnym predpisom ustanoví miesta na vykonanie kontroly podľa odseku 1.
_____________
4) Napríklad zákon č. 238/1991 Zb. o odpadoch v znení zákona Národnej rady Slovenskej republiky č. 255/1993 Z. z.
5) Vyhláška Ministerstva zdravotníctva Slovenskej republiky č. 2/1994 Z. z., ktorou sa ustanovujú hygienické požiadavky na cudzorodé látky v požívatinách.
6) § 18 zákona Národnej rady Slovenskej republiky č. 272/1994 Z. z. o ochrane zdravia ľudí.

Navrhované zmeny

16. § 5 znie:
”§ 5

(1) Fytoinšpektori vykonávajú kontrolu zdravotného stavu dovážaných, vyvážaných alebo prevážaných rastlín, rastlinných produktov, ako aj predmetov, ktoré môžu byť nositeľmi škodlivých organizmov, a kontrolu zisťovaných ukazovateľov kvality rastlín a rastlinných produktov na určených miestach, na ktorých je zriadené pracovisko kontrolného ústavu.

(2) Fytoinšpektori vykonávajú kontrolu právnických osôb a fyzických osôb uvedených v § 3a ods. 1, ako aj kontrolu výroby, spracovania a uvádzania do obehu rastlín, rastlinných produktov, ako aj predmetov, ktoré môžu byť nositeľmi škodlivých organizmov, a kontrolu uvádzania do obehu a použitia prípravkov na ochranu rastlín alebo mechanizačných prostriedkov na ochranu rastlín, vrátane súvisiacich dokladov.

(3) Na základe výsledkov kontroly vykonanej fytoinšpektorom podľa odsekov 1 a 2 kontrolný ústav rozhodnutím nariadi vykonanie rastlinolekárskych opatrení, najmä
a)	zakáže dovoz, vývoz a prevoz rastlín, rastlinných produktov, ako aj predmetov, ktoré môžu byť nositeľmi škodlivých organizmov, pri ktorých sa zistil výskyt škodlivých organizmov,
b)	pozastaví až do konečného rozhodnutia dovoz, vývoz a prevoz a uvádzanie do obehu rastlín a rastlinných produktov, ktoré sú dôvodne podozrivé z napadnutia škodlivými organizmami,
c)	prikáže vrátenie zásielky, izoláciou alebo osobitný spôsob využitia alebo vydá príkaz na zneškodnenie4) rastlín alebo rastlinných produktov napadnutých škodlivými organizmami,
d)	zakáže spracovanie alebo uvádzanie do obehu takých rastlín alebo rastlinných produktov, pri ktorých ochrane sa nedodržali ustanovené podmienky použitia prípravkov na ochranu rastlín,
e)	zakáže spracovanie alebo uvádzanie do obehu rastlín, rastlinných produktov, ako aj predmetov, ktoré môžu byť nositeľmi škodlivých organizmov, v ktorých v dôsledku použitia prípravku na ochranu rastlín presiahol obsah cudzorodých látok prípustné množstvo5) alebo v ktorých výskyt škodlivých organizmov spôsobil ich zdravotnú závadnosť,
f)	nariadi po dohode s príslušným orgánom na ochranu zdravia6) spôsob asanácie pozemku alebo objektu, ktoré sú napadnuté karanténnymi škodlivými organizmami alebo inými škodlivými organizmami,
g)	zakáže uvádzanie do obehu a používanie prípravkov na ochranu rastlín alebo mechanizačných prostriedkov na ochranu rastlín, ak nie sú registrované podľa tohto zákona,
h)	nariadi preventívnu ochranu ohrozených porastov alebo ich likvidáciu,
i)	zakáže alebo obmedzí vstup na zamorené pozemky.

(4) Kontrolný ústav okrem rastlinolekárskych opatrení podľa odseku 3 môže ďalej
a)	zakázať, obmedziť alebo určiť spôsob pestovania, zberu, pozberovej úpravy, uvádzania do obehu, priemyselného spracovania a iného použitia rastlín a rastlinných produktov,
b)	zakázať alebo určiť spôsob využívania pozemkov, skladov alebo prevádzok ako aj prepravy rastlín, rastlinných produktov, zeminy, organických hnojív, dopravných prostriedkov, ako aj ostatných predmetov, ktoré môžu byť nositeľmi škodlivých organizmov,
c)	nariadiť povinné testovanie rastlín alebo rastlinných produktov na napadnutie škodlivými organizmami alebo na rezistenciu proti nim,
d)	navrhnúť vyhlásenie karantény a zrušenie karantény okresnému úradu.

(5) Rastlinolekárskej kontrole podľa odseku 1 podliehajú tiež dopravné prostriedky, kontajnery a obaly používané pri preprave zásielok.

(6) Vykonanie rastlinolekárskej kontroly podľa odseku 1 je podmienkou prepustenia zásielky do colného režimu voľného obehu3).

(7) Ak ten, komu bola rozhodnutím uložená povinnosť vykonať niektoré z opatrení podľa odsekov 3 a 4 písm. a) až c), takéto opatrenia nevykonal v určenej lehote, môže príslušný orgán rastlinolekárskej starostlivosti zabezpečiť ich vykonanie na jeho náklady.

(8) Odvolanie proti rozhodnutiu podľa odsekov 3 a 4 nemá odkladný účinok.

(9) Ministerstvo všeobecne záväzným právnym predpisom ustanoví miesta na vykonanie kontroly podľa odseku 1, vybavenie na vykonanie rastlinolekárskej kontroly a prípady, v ktorých sa môže rastlinolekárska kontrola vykonať na iných miestach, podrobnosti o vykonaní tejto kontroly, o prieskume výskytu škodlivých organizmov a vedení evidencie výskytu karanténnych škodlivých organizmov, ako aj podrobnosti o predchádzaní, kontrole a likvidácii škodlivých organizmov.”.

§ 6

(1) Ak sa napriek vykonaniu potrebných opatrení podľa § 5 ods. 3 na určitom území vyskytnú v nebezpečnom rozsahu karanténne alebo hospodársky významné škodlivé organizmy alebo ak je odôvodnená obava z ich nebezpečného rozšírenia, navrhne kontrolný ústav obvodnému úradu, aby nariadil vykonanie hromadných zásahov proti týmto škodlivým organizmom a zároveň rozhodol o úhrade nákladov nariadených hromadných opatrení.
(2) Náklady na úhradu nariadených hromadných opatrení uhrádza ten, kto obhospodaruje ošetrené pozemky, a to podľa pomeru ich výmery k celkovej výmere ošetrených pozemkov.

Navrhované zmeny

17. § 6 ods. 1 znie:
”(1) Ak sa napriek vykonaniu potrebných opatrení podľa § 5 ods. 3 a 4 na určitom území vyskytnú v nebezpečnom rozsahu škodlivé organizmy alebo ak je odôvodnená obava z ich nebezpečného rozšírenia, navrhne kontrolný ústav okresnému úradu alebo krajskému úradu podľa ich územnej príslušnosti, aby nariadil vykonanie rastlinolekárskych opatrení proti týmto škodlivým organizmom.”.

18.V § 6 ods. 2 sa slovo ”hromadných” nahrádza slovom ”rastlinolekárskych”.

19. § 6 sa dopĺňa odsekmi 3 a 4, ktoré znejú:
”(3) Karanténa je súbor preventívnych, kontrolných a likvidačných opatrení na obmedzenie výskytu a šírenia škodlivých organizmov na určitom území.

 (4) Ministerstvo všeobecne záväzným právnym predpisom ustanoví podrobnosti o vyhlásení a zrušení karantény podľa § 5 ods. 4 písm. d).”.

TRETIA ČASŤ
REGISTRÁCIA PRÍPRAVKOV
NA OCHRANU RASTLÍN A MECHANIZAČNÝCH PROSTRIEDKOV NA OCHRANU RASTLÍN

§ 7

(1) Uvádzať do obehu a používať možno len také prípravky na ochranu rastlín a mechanizačné prostriedky na ochranu rastlín, ktoré boli na základe posúdenia a odskúšania ich biologickej účinnosti, zdravotnej a hygienickej nezávadnosti alebo funkčnosti a technickej spôsobilosti schválené a zapísané do zoznamu povolených prípravkov na ochranu rastlín a mechanizačných prostriedkov na ochranu rastlín (ďalej len “register”).
(2) Posudzovanie a odskúšavanie prípravkov na ochranu rastlín vykonáva kontrolný ústav alebo ním poverené osoby a orgány na ochranu zdravia alebo nimi poverené osoby. Odskúšavanie mechanizačných prostriedkov na ochranu rastlín vykonávajú štátne skúšobne.7)
(3) Registrácii podľa odseku 1 nepodliehajú prípravky na ochranu rastlín a mechanizačné prostriedky na ochranu rastlín určené na vedecké, výskumné, pokusné a výstavné účely.
(4) Podrobnosti o podmienkach odskúšavania a posudzovania prípravkov na ochranu rastlín a mechanizačných prostriedkov na ochranu rastlín upraví ministerstvo všeobecne záväzným právnym predpisom.

_____________
7) Zákon č. 30/1968 Zb. v znení neskorších predpisov.

Navrhované zmeny

20. V § 7 ods. 2 sa slová ”vykonávajú štátne skúšobne7).” nahrádzajú slovami ”vykonáva autorizovaná osoba7).”

21. V poznámke pod čiarou k odkazu 7 sa citácia ”Zákon č. 30/1968 Zb. v znení neskorších predpisov” nahrádza citáciou ”Zákon č. 264/1999 Z.z. o  technických požiadavkách na výrobky a o posudzovaní zhody a o zmene a doplnení niektorých zákonov.”.

22. V § 7 ods. 3 sa za slovo ”nepodliehajú” vkladajú slová ”účinné látky a”.

23. V § 7 odseky 4 až 6 znejú:
”(4) Žiadateľovi o registráciu už zaregistrovaného prípravku na ochranu rastlín je prvý držiteľ registrácie povinný poskytnúť výsledky pokusov na zvieratách, aby sa zabránilo opakovaniu týchto pokusov.

 (5) Podrobnosti o odskúšavaní a posudzovaní účinných látok a prípravkov na ochranu rastlín, ich registrácii, používaní, balení, skladovaní a kontrole účinných látok, a registrácii mechanizačných prostriedkov na ochranu rastlín, ako aj zoznam povolených a zoznam zakázaných účinných látok ustanoví ministerstvo všeobecne záväzným právnym predpisom.”.

 (6) Kontrolný ústav môže povoliť na dobu najviac troch rokov uvedenie prípravku na ochranu rastlín do obehu, ktorého účinné látky nie sú uvedené v zozname povolených a v zozname zakázaných účinných látok podľa odseku 5, ak jeho použitie neohrozí zdravie ľudí, zvierat a rastlín a životné prostredie.”.

§ 8

(1) Register je zoznam, do ktorého sa zapisujú údaje o schválených prípravkoch na ochranu rastlín alebo mechanizačných prostriedkoch na ochranu rastlín, o ich výrobcovi alebo o inom držiteľovi registrácie, ktorým sa na účely tohto zákona rozumie ten, komu bolo vydané rozhodnutie o schválení registrácie (§ 11 ods. 3), ak takéto rozhodnutie nebolo vydané výrobcovi.
(2) Mechanizačné prostriedky na ochranu rastlín sa zapisujú do registra na základe rozhodnutia štátnej skúšobne,8) ktorým bol prostriedok na ochranu rastlín schválený.
(3) Register vedie kontrolný ústav.
(4) Kontrolný ústav uverejňuje najmenej raz ročne v publikačnom orgáne ministerstva prehľad prípravkov na ochranu rastlín, mechanizačných prostriedkov na ochranu rastlín, ich výrobcov a držiteľov registrácie.
(5) Do registra môžu nahliadnuť a robiť si z neho výpisy orgány štátnej správy, ak to potrebujú na plnenie svojich úloh, alebo fyzické osoby, alebo právnické osoby, ktoré preukážu potrebu nahliadnuť do registra. Kontrolný ústav nesmie poskytnúť ani uverejniť také údaje, ktoré sú predmetom ochrany podľa osobitných predpisov,9) alebo údaje označené výrobcom alebo držiteľom registrácie ako predmet obchodného tajomstva,10) ak nejde o verejne známe údaje.
_____________
8) § 24 b zákona č. 30/1968 Zb.
9) Napríklad zákon č. 527/1990 Zb. o vynálezoch, priemyselných vzoroch a zlepšovacích návrhoch v znení zákona č. 519/1991 Zb., zákona Národnej rady Slovenskej republiky č. 90/1993 Z. z. a zákona Národnej rady Slovenskej republiky č. 185/1994 Z. z.
10) § 17 Obchodného zákonníka.

Navrhované zmeny

24. V § 8 ods. 2 sa slová ”štátnej skúšobne,8)” nahrádzajú slovami ”autorizovanej osoby7),”.

25. § 8 ods. 4 znie:
”(4) Ministerstvo na návrh kontrolného ústavu uverejňuje najmenej raz ročne vo Vestníku Ministerstva pôdohospodárstva Slovenskej republiky (ďalej len ”vestník”) prehľad prípravkov na ochranu rastlín, mechanizačných prostriedkov na ochranu rastlín, ich výrobcov a držiteľov registrácie.”.

§ 9

(1) Žiadosť o schválenie prípravku na ochranu rastlín a jeho zapísanie do registra predkladá výrobca alebo iná fyzická osoba alebo právnická osoba (ďalej len “žiadateľ”) na tlačive vydanom kontrolným ústavom.
(2) Žiadateľ o registráciu musí mať miesto trvalého pobytu alebo sídlo v Slovenskej republike.
(3) Žiadateľ o registráciu je povinný k žiadosti priložiť posudky príslušných orgánov.11)
(4) Na základe výsledkov posúdenia a odskúšania biologickej účinnosti, zdravotnej a hygienickej nezávadnosti prípravku na ochranu rastlín kontrolný ústav vydá rozhodnutie o jeho registrácii alebo rozhodnutím žiadosť zamietne.
(5) Rozhodnutie o registrácii obsahuje
a)	meno, priezvisko alebo obchodné meno, miesto trvalého pobytu alebo sídlo a identifikačné číslo výrobcu alebo iného držiteľa registrácie,
b)	obchodný názov prípravku na ochranu rastlín, prípadne jeho ochrannú známku, 12)
c)	meno, priezvisko a adresu alebo obchodné meno a sídlo výrobcu prípravku na ochranu rastlín, ak výrobca nie je držiteľom registrácie,
d)	typ prípravku na ochranu rastlín,
e)	registračné číslo (číslo, pod ktorým je prípravok na ochranu rastlín zapísaný v registri),
f)	dobu platnosti registrácie,
g)	názov účinnej látky a jej množstvo v prípravku na ochranu rastlín,
h)	spôsob použitia z hľadiska formy a koncentrácie,
i)	označenie stupňa jedovej klasifikácie a škodlivosti podľa osobitného predpisu, 13)
j)	zaradenie prípravku na ochranu rastlín do príslušnej triedy horľavín,
k)	ochrannú dobu,
l)	dobu použiteľnosti.
(6) Držiteľ registrácie je povinný oznámiť kontrolnému ústavu každú zmenu údajov v registri, a ak je to potrebné, požiadať o nové overenie a odskúšanie prípravku na ochranu rastlín.
_____________
11) § 27 ods. 2 písm. g) zákona Národnej rady Slovenskej republiky č. 272/1994 Z. z. § 24 zákona č. 87/1987 Zb. o veterinárnej starostlivosti v znení zákona č. 239/1991 Zb. (úplne znenie č. 215/1992 Zb.).
12) Zákon č. 174/1988 Zb. o ochranných známkach v znení zákona Národnej rady Slovenskej republiky č. 90/1993 Z. z.
13) Nariadenie vlády Slovenskej socialistickej republiky č. 206/1988 Zb. v znení neskorších predpisov.

Navrhované zmeny

26. V § 9 ods. 1 sa za slová ”právnická osoba” vkladajú slová ”poverená výrobcom” a na konci sa pripája táto veta: ”Poverenie musí byť v štátnom jazyku8) a podpis na ňom musí byť notársky overený.”.

27. V poznámke pod čiarou k odkazu 8 sa citácia ”§ 24b zákona č. 30/1968 Zb.” nahrádza citáciou ”Zákon Národnej rady Slovenskej republiky č. 270/1995 Z.z. o štátnom jazyku Slovenskej republiky v znení neskorších predpisov.”. 

28. V § 9 ods. 2 sa za slovo ”registráciu” vkladajú slová ”alebo ním poverená osoba10a)”.

Poznámka pod čiarou k odkazu 10a znie:
”10a) § 22 a nasl. Občianskeho zákonníka.”.

29. V § 9 odsek 3 znie:
”(3) Žiadateľ o registráciu alebo ním poverená osoba10a) sú povinní k žiadosti priložiť posudky príslušných orgánov.11)”.

30. V poznámke pod čiarou k odkazu 11 sa vypúšťa citácia “§ 24 zákona č. 87/1987 Zb. o veterinárnej starostlivosti v znení zákona č. 239/1991 Zb. (úplné znenie č. 215/1992 Zb.).”.

31. V § 9 ods. 4 sa za slovo ”rastlín” vkladajú slová ”po prerokovaní v komisii zriadenej podľa § 10”.

32. V § 9 ods. 5 písm. h) sa za slovo ”spôsob” vkladajú slová ”a rozsah”.

33. V § 9 ods. 6 sa slová ”údajov v registri” nahrádzajú slovami ”súvisiacu s údajmi, ktoré boli uvedené v žiadosti o registráciu a v rozhodnutí o registrácii, ako aj všetky nové informácie o rezíduách a ich možných nebezpečných účinkoch na zdravie ľudí, zvierat a rastlín a na životné prostredie”.

34. § 9 sa dopĺňa odsekmi 7 až 14, ktoré znejú:
”(7) Údaje o prípravku na ochranu rastlín predložené prvým žiadateľom o registráciu sa nesmú použiť pri registrácii v prospech ďalšieho žiadateľa, ak
a)	od vydania rozhodnutia o prvej registrácii prípravku na ochranu rastlín s rovnakou účinnou látkou neuplynulo desať rokov, alebo
b)	žiadateľ o registráciu nepredloží písomný súhlas prvého držiteľa registrácie.

(8) Pre registráciu prípravku na ochranu rastlín, ktorý je registrovaný aspoň v jednej z krajín Európy, kontrolný ústav uzná výsledky jeho biologickej účinnosti za predpokladu, že tieto skúšky boli vykonané v porovnateľných pôdnoklimatických a geografických podmienkach ako sú v Slovenskej republike.

(9) Ak končí platnosť rozhodnutia o registrácii prípravku na ochranu rastlín, žiadateľ môže požiadať o predĺženie platnosti tohto rozhodnutia. Žiadosť sa predkladá najneskôr šesť mesiacov pred skončením platnosti registrácie.

(10) Platnosť rozhodnutia sa predlžuje najviac o päť rokov, a to aj opakovane.

(11) Pre konanie o predĺžení platnosti registrácie platí ustanovenie § 7.

(12) Údaje, ktoré žiadateľ alebo držiteľ registrácie označil ako predmet obchodného tajomstva10), sú chránené podľa osobitného predpisu.

(13) Zverejniteľné sú tieto údaje vrátane údajov podľa § 17
a)	fyzikálno-chemické údaje o účinnej látke a o prípravku na ochranu rastlín,
b)	závery z výsledkov skúšok o účinnosti účinných látok alebo prípravkov na ochranu rastlín a o ich neškodnosti na životné prostredie, zdravie ľudí, zvierat a rastlín,
c)	údaje o bezpečnostných opatreniach, ako aj neodkladných opatreniach pri nehodách,
d)	metódy analýzy účinných látok, toxikologicky alebo ekotoxikologicky významných nečistôt, pomocných látok a rezíduí,
e)	metódy analýzy rezíduí, ktoré sú toxikologicky a enviromentálne významné,
f)	údaje o spôsobe odborného zneškodnenia alebo neutralizácie prípravku na ochranu rastlín, jeho obalu, ako aj účinnej látky,
g)	odporúčané metódy a opatrenia na zníženie nebezpečenstva pri manipulácii, skladovaní, preprave, požiari alebo inom nebezpečenstve,
h)	názvy látok, ktoré sú nebezpečné13a).

(14) Žiadateľ a držiteľ registrácie je povinný kontrolnému ústavu bezodkladne oznámiť zverejnenie tých údajov a podkladov, ktoré predtým označil podľa odseku 12 za obchodné tajomstvo.”.

Poznámka pod čiarou k odkazu 13a znie:
”13a) § 3 zákona č. 163/2001 Z.z. o chemických látkach a chemických prípravkoch.”.

§ 10

(1) Minister pôdohospodárstva Slovenskej republiky (ďalej len “minister”) v spolupráci s ministrom zdravotníctva Slovenskej republiky a ministrom životného prostredia Slovenskej republiky zriaďuje pri ministerstve odbornú komisiu na posudzovanie výsledkov odskúšavania prípravkov na ochranu rastlín a mechanizačných prostriedkov na ochranu rastlín (ďalej len “komisia”).
(2) Predsedu komisie a jej členov vymenúva minister z popredných odborníkov výskumu, kontroly, výroby a používania prípravkov na ochranu rastlín a mechanizačných prostriedkov na ochranu rastlín.
(3) Tajomníkom komisie je pracovník kontrolného ústavu povereného viesť register. Z organizačnej stránky činnosť komisie zabezpečuje kontrolný ústav.
(4) Komisia najmä posudzuje výsledky odskúšavania prípravkov na ochranu rastlín a mechanizačných prostriedkov na ochranu rastlín (§ 7), metodické postupy a systémy hodnotenia a odskúšania prípravkov na ochranu rastlín pre potreby prípravy predpisov na vykonanie tohto zákona, ako aj výsledky overovania dosiaľ nepoužívaných prípravkov na ochranu rastlín a mechanizačných prostriedkov na ochranu rastlín. 
(5) Odporúčania komisie zohľadní kontrolný ústav pri rozhodovaní o žiadosti na zapísanie prípravku na ochranu rastlín a mechanizačného prostriedku na ochranu rastlín do registra.

§ 11

Kontrolný ústav vedie o prípravkoch na ochranu rastlín zapísaných v registri evidenčný list, ktorý obsahuje údaje uvedené v rozhodnutí o registrácii a zmeny týchto údajov na základe oznámenia podľa § 9 ods. 6.

Navrhované zmeny

35. § 11 sa vypúšťa.

§ 12

Kontrolný ústav môže kedykoľvek počas doby platnosti registrácie prípravku na ochranu rastlín vykonať kontrolu posúdením a odskúšaním zhody jeho vlastností uvedených v rozhodnutí o registrácii s vlastnosťami odobranej vzorky (§ 3 ods. 1 písm. h)).

Navrhované zmeny

36. V § 12 sa doterajší text označuje ako odsek 1 a dopĺňa sa odsekom 2, ktorý znie:
”(2) Podrobnosti o vykonávaní kontroly podľa odseku 1 a podrobnosti o preberaní výsledkov biologickej účinnosti prípravkov na ochranu rastlín podľa § 9 ods. 8 ustanoví ministerstvo všeobecne záväzným právnym predpisom.”.

§ 13

Kontrolný ústav pred uplynutím platnosti registrácie (§ 9 ods. 5 písm. f)) zruší rozhodnutie o registrácii a prípravok na ochranu rastlín vyradí z registra
a)	na návrh držiteľa registrácie,
b)	ak kontrolu podľa § 11 zistí, že prípravok na ochranu rastlín prestal mať vlastnosti uvedené v rozhodnutí o registrácii,
c)	ak sa uvádza do obehu v rozpore s ustanoveniami tohto zákona alebo osobitného predpisu.13)

Navrhované zmeny

37. V § 13 písm. b) sa slová ”§ 11” nahrádzajú slovami ”§ 12”. 

38. § 13 sa dopĺňa písmenom d), ktoré znie:
”d) ak účinná látka nebola podľa § 12 zaradená do zoznamu povolených účinných látok alebo bola obmedzená oblasť jej použitia.”.

39. Doterajší text § 13 sa označuje ako odsek 1 a dopĺňa sa odsekom 2, ktorý znie:
”(2) Po zrušení registrácie
a)	každý je povinný vrátiť prípravok na ochranu rastlín držiteľovi registrácie, dovozcovi alebo nimi poverenej osobe,
b)	sú osoby uvedené v písmene a) povinné takýto prípravok na ochranu rastlín bezodkladne  prevziať,
c)	náklady, ktoré vzniknú vrátením prípravku na ochranu rastlín, sú povinné uhradiť osoby uvedené v písmene a).”.

§ 14

Vlastník, nájomca alebo správca mechanizačného prostriedku na ochranu rastlín je povinný požiadať príslušnú štátnu skúšobňu o odskúšanie jeho funkčnosti a technickej spôsobilosti najmenej raz za dva roky alebo ak
a)	uplynula záručná doba jeho aplikačnej časti 
b)	došlo k takému jeho poškodeniu, oprave alebo úprave, ktoré by mohli poškodiť jeho funkčnosť a technickú spôsobilosť.

Navrhované zmeny

40. § 14 znie:
”§ 14

(1) Vlastník, správca alebo nájomca mechanizačného prostriedku na ochranu rastlín je povinný požiadať príslušnú autorizovanú osobu7) o vykonanie pravidelnej kontroly najmenej raz za dva roky alebo ak uplynula záručná doba jeho aplikačnej časti alebo došlo k takému jeho poškodeniu, oprave alebo úprave, ktoré by mohli mať vplyv na jeho funkčnosť a technickú spôsobilosť.

(2) Mechanizačné prostriedky, ktoré sú používané na aplikáciu prípravkov na ochranu rastlín, podliehajú povinným pravidelným kontrolám, okrem mechanizačných prostriedkov na ochranu rastlín uvedených v § 7 ods. 3 a mechanizačných prostriedkov na ochranu rastlín používaných na ochranu rastlín a rastlinných produktov určených na osobnú spotrebu.

(3) Náklady na pravidelné kontroly je povinný uhradiť vlastník, nájomca alebo správca mechanizačného prostriedku.

(4) Podrobnosti o pravidelných kontrolách mechanizačných prostriedkov na ochranu rastlín ustanoví ministerstvo všeobecne záväzným právnym predpisom.”.

ŠTVRTÁ ČASŤ
UVÁDZANIE PRÍPRAVKOV NA OCHRANU RASTLÍN DO OBEHU

§ 15

(1) Prípravky na ochranu rastlín môžu uvádzať do obehu len držitelia registrácie, ktorí spĺňajú podmienky ustanovené osobitnými predpismi.14)
(2) Iné fyzické osoby alebo právnické osoby, ktoré nie sú držiteľmi registrácie a spĺňajú podmienky ustanovené osobitnými predpismi,14) uvádzanie prípravkov na ochranu rastlín do obehu oznámia kontrolnému, ktorý ich zapíše do evidencie a vydá im o tom osvedčenie.
(3) Podrobnosti o vedení evidencie a vydávaní osvedčení podľa odseku 2 upraví ministerstvo všeobecne záväzným právnym predpisom.
_____________
14) Napríklad nariadenie vlády Slovenskej socialistickej republiky č. 206/1988 Zb., zákon Národnej rady Slovenskej republiky č. 272/1994 Z. z., zákon č. 455/1991 Zb. o živnostenskom podnikaní (živnostenský zákon) v znení zákona č. 231/1992 Zb., zákona č. 600/1992 Zb. a zákona Národnej rady Slovenskej republiky č. 132/1994 Z. z. (úplné znenie č. 105/1995 Z. z.).

Navrhované zmeny

41. V § 15 ods. 3 znie:
”(3) Ten kto uvádza prípravky na ochranu rastlín do obehu podľa odsekov 1 a 2, musí byť držiteľom osvedčenia o odbornej spôsobilosti.”.

42. § 15 sa dopĺňa odsekmi 4 až 7, ktoré znejú:
”(4) Kvalifikačné predpoklady na získanie osvedčenie o odbornej spôsobilosti, ktoré vydáva kontrolný ústav, sú
a)	ukončené stredoškolské vzdelanie,
b)	odborná prax najmenej jeden rok.

 (5) Účinné látky, ktoré sú určené na výrobu prípravkov na ochranu rastlín alebo sú určené ako prípravok na ochranu rastlín môžu byť uvedené do obehu, ak sú zaregistrované podľa § 7 a zaradené, zabalené a označené podľa osobitného predpisu14a).

(6) Na žiadosť držiteľa registrácie alebo ním poverenej osoby kontrolný ústav môže povoliť použitie prípravku na ochranu rastlín na iné použitie ako je uvedené v rozhodnutí o registrácii keď
a)	použitie prípravku na ochranu rastlín je vo verejnom záujme,
b)	žiadateľ preukáže, že prípravok na ochranu rastlín neohrozuje zdravie ľudí, zvierat a rastlín a životné prostredie a je účinný z hľadiska jeho ďalšieho použitia.

(7) Podrobnosti o kvalifikácii, vedení evidencie a vydávaní osvedčení o odbornej spôsobilosti podľa odseku 4, o vedení evidencie, posudzovaní, skúšaní, označovaní a uvádzaní do obehu prípravkov na posilnenie odolnosti rastlín, ako aj podrobnosti o použití prípravku na ochranu rastlín podľa odseku 6 ustanoví ministerstvo všeobecne záväzným právnym predpisom.”.

Poznámka pod čiarou k odkazu 14a znie:
”14a) § 25 a 26 zákona č. 163/2001 Z.z. o chemických látkach a chemických prípravkoch.”.

§ 16

Prípravky na ochranu rastlín možno uvádzať do obehu len v takých obaloch, ktoré pri predpísanom alebo pri obvyklom spôsobe použitia nepriaznivo neovplyvňujú vlastnosti prípravku na ochranu rastlín a bránia jeho nežiaducemu vplyvu na zdravie alebo na život ľudí alebo zvierat, alebo na kvalitu životného prostredia.

§ 17

Prípravky na ochranu rastlín uvádzané do obehu musia mať na obale alebo na priloženej etikete čitateľne, nezmazateľne a v štátnom jazyku uvedené tieto údaje:
a)	obchodný názov prípravku na ochranu rastlín,
b)	meno, priezvisko a adresu alebo obchodné meno a sídlo výrobcu a iného držiteľa registrácie, ak nie je držiteľom registrácie výrobca,
c)	registračné číslo,
d)	číslo rozhodnutia orgánu na ochranu zdravia,
e)	dobu platnosti registrácie,
f)	názov účinnej látky a jej množstvo v prípravku na ochranu rastlín,
g)	zaradenie prípravku na ochranu rastlín do stupňa jedovej klasifikácie, škodlivosti a triedy horľavín,
h)	povolený rozsah a spôsob použitia,
i)	poučenie o opatreniach ochrany zdravia a o zásadách bezpečnosti a ochrany zdravia pri práci,
j)	dátum najneskoršej spotreby,
k)	odporúčaný spôsob zneškodnenia nespotrebovaného prípravku na ochranu rastlín a obalu,15)
l)	ochrannú dobu,
m)	čiarkový kód o príslušných údajoch, ak ide o malospotrebiteľské balenie,
n)	klasifikácia rizika prípravkov na ochranu rastlín pre domáce hospodárske a voľne žijúce zvieratá, vodné živočíchy a včely.
_____________
15) § 5 ods. 2 zákona č. 238/1991 Zb.

Navrhované zmeny

43. § 17 znie:
”§ 17

	Prípravky na ochranu rastlín uvádzané do obehu musia mať na obale alebo na priloženej etikete čitateľne, nezmazateľne a v štátnom jazyku8) uvedené tieto údaje:
a)	obchodný názov prípravku na ochranu rastlín,
b)	názov účinnej látky a jej množstvo v prípravku na ochranu rastlín,
c)	meno, priezvisko a adresa alebo obchodné meno a sídlo výrobcu alebo iného držiteľa registrácie, ak nie je držiteľom registrácie výrobca,
d)	názov a adresu právnickej osoby alebo fyzickej osoby, ktorá je zodpovedná za konečné balenie a konečné značenie prípravku na ochranu rastlín za podmienky, že prípravok na ochranu rastlín nebalí a neznačí výrobca alebo iný  držiteľ registrácie,
e)	registračné číslo,
f)	typ prípravku na ochranu rastlín podľa účinku na cielené škodlivé organizmy (napr. insekticíd, fungicíd) a typ formulácie,
g)	povolený rozsah a spôsob použitia,
h)	ochranná doba,
i)	číslo šarže, dátum výroby a čistá hmotnosť,
j)	zaradenie prípravku na ochranu rastlín do stupňa jedovej klasifikácie, škodlivosti a triedy horľavín,
k)	klasifikácia rizika prípravkov na ochranu rastlín pre domáce hospodárske a voľne žijúce zvieratá, vodné živočíchy a včely,
l)	podmienky pre použitie v ochranných pásmach zdrojov vody,
m)	bezpečnostné vety14a),
n)	poučenie o opatreniach na ochranu zdravia a o zásadách bezpečnosti a ochrany zdravia pri práci a prvej pomoci,
o)	spôsob bezpečného zneškodnenia nespotrebovaného prípravku na ochranu rastlín a jeho obalu15),
p)	informácie o možnej fytotoxicite, odrodovej citlivosti a všetkých ďalších priamych alebo nepriamych nepriaznivých vedľajších účinkoch na rastliny alebo rastlinné produkty,
q)	dátum spotreby, ak je kratší ako dva roky.”.

§ 18

Prípravky na ochranu rastlín nemožno uvádzať do obehu v automatoch, na trhoviskách a trhových miestach a samoobslužnou formou predaja.

§ 19

(1) Držiteľ registrácie je povinný
a)	viesť najmenej počas troch rokov evidenciu predaných prípravkov na ochranu rastlín podľa druhu a množstva, ako aj evidenciu odberateľov prípravkov na ochranu rastlín s uvedením druhov a množstvom odobraných prípravkov,
b)	nahlásiť kontrolnému ústavu najneskôr do 31. januára nasledujúceho roku druh a množstvo prípravkov na ochranu rastlín uvedených do obehu na území Slovenskej republiky. 
(2) Povinnosti uvedené v odseku 1 písm. b) majú aj iné fyzické osoby alebo právnické osoby uvedené v § 14.

Navrhované zmeny

44. V § 19 ods. 2 sa slová ”§14” nahrádzajú slovami ”§ 15 ods. 2”.

PIATA ČASŤ
ORGÁNY RASTLINOLEKÁRSKEJ STAROSTLIVOSTI

§ 20

Orgánmi rastlinolekárskej starostlivosti sú
a)	ministerstvo,
b)	kontrolný ústav,16)
c)	obvodný úrad
d)	lesné úrady a oblastné lesné úrady, 17)
e)	Lesnícky výskumný ústav.
_____________
16) § 5 ods. 2 zákona č. 184/1993 Z. z. o krmivách.
17) § 25 ods. 1 písm. a) a b) zákona Slovenskej národnej rady č. 100/1977 Zb. o hospodárení v lesoch a štátnej správe lesného hospodárstva v znení zákona Slovenskej národnej rady č. 510/1991 Zb., zákona Národnej rady Slovenskej republiky č. 183/1993 Z. z. a zákona Národnej rady Slovenskej republiky č. 265/1995 Z. z.

Navrhované zmeny

45. § 20 znie:
”§ 20

	Orgánmi rastlinolekárskej starostlivosti sú
a)	ministerstvo,
b)	kontrolný ústav,16)
c)	okresný úrad a krajský úrad17)”,
d)	Lesnícky výskumný ústav.

46. Poznámka pod čiarou k odkazu 17) znie:
”17) § 13 zákona Národnej rady Slovenskej republiky č. 222/1996 Z.z. o organizácii miestnej štátnej správy a o zmene a doplnení niektorých predpisov.”.

§ 21

Ministerstvo
a)	riadi výkon štátnej správy rastlinolekárskej starostlivosti,
b)	ukladá pokuty podľa tohto zákona (§26 ods. 1),
c)	určuje hlavné úlohy rastlinolekárskej starostlivosti v oblasti vedy a výskumu.

Navrhované zmeny

47. V § 21 písm. a) sa za slovo ”správy” vkladá slovo ”v oblasti”.

48. V § 21 v písm. b) sa slová ”§ 25ods. 1” nahrádzajú slovami ”§ 26”.

49. § 21 sa dopĺňa písmenami d) až g), ktoré znejú:
”d) rozhoduje o odvolaniach proti rozhodnutiam kontrolného ústavu,
e)	uverejňuje na návrh kontrolného ústavu vo vestníku zoznam karanténnych škodlivých organizmov,
f)	udeľuje povolenie podľa § 4a ods. 2,
g)	poskytuje informácie a správy príslušným orgánom medzinárodných organizácií.”.

§ 22

(1) Kontrolný ústav na úseku rastlinolekárskej starostlivosti
a)	zisťuje a vedie evidenciu výskytu škodlivých organizmov,
b)	vykonáva prognózu a signalizáciu ošetrenia proti škodlivým organizmom a overuje ich metódy,
c)	zisťuje príčiny poškodenia rastlín alebo rastlinných produktov škodlivými činiteľmi,
d)	vykonáva rozbory rastlín, rastlinných produktov alebo prípravkov na ochranu rastlín a na základe rozborov vydáva záväzné posudky alebo osvedčenia,
e)	rozhoduje o opatreniach podľa § 5 ods. 3 a o registrácii prípravkov na ochranu rastlín,
f)	navrhuje obvodnému úradu nariadenie hromadných opatrení podľa § 6,
g)	vyhlasuje opatrenia na predchádzanie výskytu škodlivých organizmov,
h)	plní ďalšie úlohy ustanovené týmto zákonom.
(2) Kontrolný ústav na výkon a kontrolu rastlinolekárskych opatrení vymenúva fytoinšpektorov.
(3) Za fytoinšpektora možno vymenovať
a)	osobu, ktorá má vysokoškolské vzdelanie fytotechnického alebo príbuzného smeru,
b)	iné osoby, ktoré po osobitnej kvalifikačnej príprave a skúške získali osvedčenie o spôsobilosti na plnenie a kontrolu rastlinolekárskych opatrení.
(4) Bližšie podrobnosti o podmienkach kvalifikácie a skúške podľa odseku 3 ustanoví ministerstvo všeobecne záväzným právnym predpisom.

Navrhované zmeny

50. § 22 znie:
”§ 22

(1) Kontrolný ústav na úseku rastlinolekárskej starostlivosti
i)	zisťuje a vedie evidenciu výskytu škodlivých organizmov a škodlivých činiteľov,
j)	vykonáva prognózu a signalizáciu ošetrenia proti škodlivým organizmom a overuje ich metódy,
k)	zisťuje príčiny poškodenia rastlín alebo rastlinných produktov škodlivými organizmami alebo škodlivými činiteľmi,
l)	vykonáva rozbory rastlín, rastlinných produktov, pôd a prípravkov na ochranu rastlín a na základe výsledkov rozborov vydáva záväzné posudky alebo osvedčenia,
m)	rozhoduje o opatreniach podľa § 5 ods. 3 a 4 a o registrácii prípravkov na ochranu rastlín,
n)	navrhuje okresnému úradu vyhlásenie karantény a návrh na zrušenie karantény,
o)	navrhuje okresnému úradu alebo krajskému úradu podľa ich územnej príslušnosti nariadenie rastlinolekárskych opatrení podľa § 6 ods. 1,
p)	vyhlasuje opatrenia na predchádzanie výskytu a šírenia škodlivých organizmov,
q)	prijíma oznámenia podľa § 3 ods. 1 písm. c) a e),
r)	vykonáva kontrolu poverených fyzických osôb a právnických osôb podľa odseku 4 písm. a),
s)	poskytuje informácie a správy príslušným orgánom medzinárodných organizácií so súhlasom ministerstva,
t)	plní ďalšie úlohy ustanovené týmto zákonom.

(2) Kontrolný ústav na výkon a kontrolu rastlinolekárskych opatrení vymenúva fytoinšpektorov.

(3) Za fytoinšpektora možno vymenovať osobu, ktorá
c)	má vysokoškolské vzdelanie fytotechnického alebo príbuzného smeru,
d)	po kvalifikačnej príprave získala osvedčenie o spôsobilosti na plnenie a kontrolu rastlinolekárskych opatrení.

(4) Kontrolný ústav môže poveriť fyzickú osobu alebo právnickú osobu, ktorá spĺňa podmienky kvalifikácie podľa odseku 5, výkonom odborných činností v oblasti
a)	diagnostiky škodlivých organizmov,
b)	skúšania biologickej účinnosti prípravkov na ochranu rastlín pri splnení podmienok podľa § 2 písm. t),
c)	kontroly účinných látok a prípravkov na ochranu rastlín, ktoré môže vykonávať len autorizovaná osoba7),
d)	kontroly mechanizačných prostriedkov.

(5) Výkonom odborných činností podľa odseku 4 možno poveriť
a)	pre oblasť podľa písmena a) fyzické osoby a právnické osoby, ktoré preukážu, že majú na túto činnosť zodpovedajúce technické vybavenie a budú ju zabezpečovať osobami, ktoré ukončili vysokoškolské vzdelanie poľnohospodárskeho alebo prírodovedného smeru,
b)	pre oblasť podľa písmena b) a d) fyzické osoby a právnické osoby, ktoré preukážu, že majú na tieto činnosti zodpovedajúce technické vybavenie a tieto činnosti budú zabezpečovať osobami, ktoré ukončili minimálne stredoškolské vzdelanie poľnohospodárskeho alebo mechanizačného smeru.

(6) Podrobnosti o kvalifikácii a kvalifikačnej príprave podľa odseku 3 a o kvalifikácii na výkon odborných činností v oblastiach podľa odseku 4 ustanoví ministerstvo všeobecne záväzným právnym predpisom.”.

§ 23

Obvodný úrad
a)	nariaďuje na návrh kontrolného ústavu vykonanie hromadných opatrení podľa § 6,
b)	ukladá pokuty podľa tohto zákona (§ 25 ods. 2 a § 26ods. 2).

Navrhované zmeny

51. § 23 znie:
”§ 23

(1)	Okresné úrady na návrh kontrolného ústavu podľa § 5 ods. 3 písm. d) vyhlasujú a zrušujú karanténu.

(2)	Okresné úrady a krajské úrady podľa ich územnej príslušnosti
c)	nariaďujú na návrh kontrolného ústavu vykonanie rastlinolekárskych opatrení podľa § 6,
d)	ukladajú pokuty podľa tohto zákona (§ 26 ods. 2 a § 27),
e)	prijímajú oznámenia podľa § 3 ods. 1 písm. c).”.

§ 24

Lesné úrady a oblastné lesné úrady plnia úlohy ustanovené osobitným predpisom.18)
_____________
18) § 20 ods. 4, § 21 ods. 1 písm. k), § 27 ods. 1 písm. h) zákona Slovenskej národnej rady č. 100/1977 Zb. v znení neskorších predpisov.

Navrhované zmeny

52. § 24 znie:
” § 24

	Okresné úrady a krajské úrady podľa ich územnej príslušnosti plnia aj úlohy ustanovené osobitným predpisom.18)”.

53. V poznámke pod čiarou k odkazu 18 sa doterajší text nahrádza textom:
“§ 26 a 27 zákona Slovenskej národnej rady č. 100/1977 Zb.”.

§ 25

Lesnícky výskumný ústav
a)	kontroluje zdravotný stav lesov a navrhuje opatrenia na jeho úpravu,
b)	vykonáva prognózu a signalizuje ošetrenia proti škodlivým organizmom v lesoch a overuje ich metódy,
c)	zisťuje výskyt a vedie evidenciu škodlivých organizmov v lesoch,
d)	na základe poverenia kontrolného ústavu overuje a skúša prípravky na ochranu rastlín, ktoré sú určené na použitie v lese,
e)	navrhuje lesným úradom a oblastným lesným úradom vykonanie opatrení podľa osobitného predpisu.17)

Navrhované zmeny

54. V § 25 písm. e) znie:
”e) navrhuje okresným úradom alebo krajským úradom podľa ich územnej príslušnosti vykonanie opatrení podľa osobitného predpisu.17)”.

ŠIESTA ČASŤ
POKUTY

§ 26

(1) Tomu, kto obhospodaruje poľnohospodárske pozemky na účely výroby potravín rastlinného pôvodu určených na verejnú konzumáciu alebo na účely výroby krmív určených na uvádzanie do obehu alebo kto uvádza do obehu prípravky na ochranu rastlín alebo mechanizačné prostriedky na ochranu rastlín, alebo kto prevádzkuje objekty, môže ministerstvo na návrh kontrolného ústavu uložiť pokutu do výšky 1 000 000 Sk, ak v rozpore s týmto zákonom
a)	dovezie, vyvezie alebo prevezie rastliny, rastlinné produkty alebo predmety, ktoré môžu byť nositeľmi karanténnych škodlivých organizmov bez fytocertifikátu alebo napriek tomu, že takýto dovoz, vývoz alebo prevoz boli pozastavené pre dôvodné podozrenie z napadnutia karanténnymi škodlivými organizmami,
b)	napriek príkazu prikázaným spôsobom nezneškodnil,4) nevyužil alebo neizoloval rastliny alebo rastlinné produkty napadnuté škodlivými organizmami,
c)	uvádza do obehu alebo používa prípravky na ochranu rastlín alebo mechanizačné prostriedky na ochranu rastlín, ktoré nie sú registrované (bez registrácie alebo ohlásenia),
d)	uvádza do obehu prípravky na ochranu rastlín, ktoré nie sú označené údajmi uvedenými v § 16,
e)	neplní povinnosti ustanovené v § 9 ods. 6 a § 18.
(2) Tomu, kto obhospodaruje poľnohospodárske pozemky na účely výroby potravín rastlinného pôvodu určených na verejnú konzumáciu alebo na účely výroby krmív určených na uvádzanie do obehu, môže obvodný úrad na návrh kontrolného ústavu uložiť pokutu do výšky 500 000 Sk, ak v rozpore s týmto zákonom
a)	marí vykonanie nariadených hromadných opatrení podľa § 6,
b)	nevykonal asanáciu pozemku alebo objektu nariadenú podľa § 5 ods. 3 písm. f),
c)	nevykonal preventívnu ochranu porastov alebo ich likvidáciu nariadenú podľa § 5 ods. 3 písm. h).
(3) Pri určovaní výšky pokuty sa prihliada na závažnosť, trvanie, mieru zavinenia a následky protiprávneho konania.
(4) Pokutu možno uložiť do jedného roku odo dňa, keď sa kontrolný ústav o protiprávnom konaní dozvedel, najneskôr však do troch rokov odo dňa, keď došlo k protiprávnemu konaniu.
(5)Pokuta je splatná do 30 dní odo dňa nadobudnutia právoplatnosti rozhodnutia, ktorým bola uložená, ak ministerstvo alebo obvodný úrad, ktorý pokutu uložil, neurčí dlhšiu lehotu jej splatnosti.
(6) Výnos z pokút uložených podľa tohto zákona je príjmom štátneho rozpočtu.
(7) Lesné úrady a oblastné lesné úrady ukladajú ako orgány rastlinolekárskej starostlivosti pokuty podľa osobitného predpisu.19)
_____________
19) § 34 zákona Slovenskej národnej rady č.100/1977 Zb.

Navrhované zmeny

55. V § 26 ods. 1 písmená d) a e) sa vypúšťajú.

56. V § 26 ods. 2 sa slovo ”obvodný” nahrádza slovom ”okresný.

57. V § 26 ods. 2 písm. a) sa slovo ”hromadných” nahrádza slovom ”rastlinolekárskych”.

58. V § 26 ods. 5 sa slovo ”obvodný” nahrádza slovom ”okresný”.

59. V § 26 ods. 7 sa slová ”Lesné úrady a oblastné lesné úrady” nahrádzajú slovami ”Okresné úrady a krajské úrady podľa ich územnej príslušnosti”.

27

(1) Priestupku na úseku rastlinolekárskej starostlivosti sa dopustí ten, kto
a)	marí výkon rastlinolekárskej starostlivosti tým, že fytoinšpektorom bráni vo vstupe na pozemky, do objektov alebo do dopravných prostriedkov, ktorými sa prepravujú rastliny alebo rastlinné produkty, alebo bráni v odbere vzoriek rastlín, rastlinných produktov, pôdy alebo prípravkov na ochranu rastlín v rozsahu potrebnom na vykonanie kontroly, 
b)	nevedie evidenciu spotreby a spôsobu aplikácie prípravkov na ochranu rastlín alebo odmietne túto evidenciu predložiť fytoinšpektorovi alebo orgánu rastlinolekárskej starostlivosti, ktorým bol vyzvaný, 
c)	napriek zákazu vstúpi na zamorené pozemky.
(2) Za priestupok podľa odseku 1 možno uložiť pokutu do výšky 10 000 Sk.
(3) Na priestupky a ich prejednávanie sa vzťahujú ustanovenia osobitného predpisu.20)
_____________
20) Zákon Slovenskej národnej rady č. 372/1990 Zb. o priestupkoch v znení neskorších predpisov.

Navrhované zmeny

60. § 27 ods. 1 písm. b) znie:
”b) nevedie evidenciu podľa § 3 ods. 2 a § 3a ods. 5 písm. c) alebo odmietne túto evidenciu predložiť fytoinšpektorovi alebo orgánu rastlinolekárskej starostlivosti, ktorým bol vyzvaný,”.

61. § 27 ods. 1 sa dopĺňa písmenami d) a e), ktoré znejú:
”d) uvádza do obehu prípravky na ochranu rastlín, ktoré nie sú označené údajmi uvedenými v § 17,
 e) neplní povinnosti ustanovené v § 9 ods. 6, § 14 ods. 1 a § 19.”.

SIEDMA ČASŤ
ZÁVEREČNÉ USTANOVENIA

§ 28

(1) Náklady na
a)	posudzovanie, odskúšanie a registráciu prípravkov na ochranu rastlín,
b)	vykonanie rastlinolekárskej prehliadky a vyhotovenie fytocertifikátu,
c)	rozbor vzoriek prípravkov na ochranu rastlín podľa § 11, pri ktorých nebola preukázaná zhoda vlastností kontrolovanej vzorky s vlastnosťami uvedenými v rozhodnutí o registrácii,
uhrádza žiadateľ alebo držiteľ registrácie.
(2)Výšku úhrady podľa odseku 1 určí kontrolný ústav podľa preukázaných nákladov.

Navrhované zmeny

62. V § 28 ods. 1 písm. a) sa za slovo ”posudzovanie,” vkladajú slová ”kontrolu dokumentácie”.

63. V § 28 ods. 1 písm. b) sa za slovo ”prehliadky” vkladá čiarka a slová ”vrátane laboratórnych testov”. 

64. V § 28 ods. 1  písm. c) sa pred slovo ”rozbor” vkladajú slová ”odber a” a slová ”§ 11” nahrádzajú slovami ”§ 12”.

65. § 28 ods. 1 sa dopĺňa písmenami d) až f), ktoré znejú:
”d) odber a rozbor vzoriek rastlín, rastlinných produktov a pôd na stanovenie rezíduí prípravkov na ochranu rastlín, pri ktorých  hladina rezíduí presiahla povolený limit,
  e) registráciu výrobcov, dovozcov a vývozcov podľa § 3a ods. 2, vrátane kontroly dokumentácie,
  f) posudzovanie, odskúšavanie a vydanie rozhodnutia o registrácii mechanizačných prostriedkov na ochranu rastlín”.

66. V § 28 ods. 2 sa slová ”odseku 1” nahrádzajú slovami ”ods. 1 písm. a) až e)”.

67. § 28 sa dopĺňa odsekom 3, ktorý znie:
”(3) Úhradu podľa ods. 1 písm. f) určí autorizovaná osoba7).”.

§ 29

V prípade mimoriadnych udalostí, ako je najmä výskyt alebo rozšírenie škodlivých organizmov, ktoré sa na území Slovenskej republiky nevyskytujú, alebo kalamitný výskyt iných škodlivých organizmov, môže ministerstvo povoliť použitie prípravkov na ochranu rastlín, ktoré neboli registrované.

Navrhované zmeny

68. § 29 znie:
”§ 29

Ak ide o mimoriadnu udalosť, ako je najmä výskyt alebo rozšírenie škodlivých organizmov, ktoré sa na území Slovenskej republiky nevyskytujú, alebo kalamitný výskyt iných škodlivých organizmov alebo škodlivých činiteľov alebo mimoriadne poveternostné zmeny, môže ministerstvo na dobu nevyhnutne potrebnú povoliť:
a)	dovoz a prevoz rastlín, rastlinných produktov, ako aj predmetov, ktoré môžu byť nositeľmi škodlivých organizmov, na územie Slovenskej republiky, ktorý je z niektorých krajín zakázaný,
b)	po dohode s Ministerstvom zdravotníctva Slovenskej republiky a Ministerstvom životného prostredia Slovenskej republiky použitie prípravkov na ochranu rastlín, ktoré neboli registrované v Slovenskej republike a spĺňajú podmienky podľa § 7,
c)	najviac na dobu 120 dní použitie prípravkov na ochranu rastlín, ktoré nespĺňajú podmienky podľa § 7 v prípade, keď hrozí nebezpečenstvo rozšírenia škodlivých organizmov, ktoré nemožno zlikvidovať iným spôsobom.”.

§ 30

Rozhodnutia o registrácii prípravkov na ochranu rastlín a mechanizačných prostriedkov na ochranu rastlín vydané podľa doterajších predpisov sú platné do doby v nich uvedenej.

Navrhované zmeny

69. Za § 30 sa vkladajú § 30a a 30b, ktoré znejú:

”§ 30a

	Na konanie podľa tohto zákona sa vzťahujú všeobecné predpisy o správnom konaní21).

§ 30b

	Vláda Slovenskej republiky je oprávnená vydať nariadenie22) na vykonanie článku 69 Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej.”.

	Poznámky pod čiarou k odkazom 21 a 22 znejú:
”21) Zákon č. 71/1967 Zb. o správnom konaní (správny poriadok).
  22) Článok 120 ods. 2 Ústavy Slovenskej republiky v znení ústavného zákona č. 90/2001 Z.z.”.

§ 31

Zrušujú sa:
1.	§ 1 ods. 2, § 25, § 31 písm. d) a i) a § 32 písm. b) a c) zákona č. 61/1964 Zb. o rozvoji rastlinnej výroby,
2.	položky č. 18 a 25 prílohy E zákona Slovenskej národnej rady č. 472/1990 Zb. o organizácii miestnej štátnej správy,
3.	§ 35 ods. 1 písm. d) zákona Slovenskej národnej rady č. 372/1990 Zb. o priestupkoch.

§ 32

Tento zákon nadobúda účinnosť 1. januára 1996.

Michal Kováč v. r.

Ivan Gašparovič v. r.

Vladimír Mečiar v. r.

Čl. II

	Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona Národnej rady Slovenskej republiky č. 285/1995 Z.z. o rastlinolekárskej starostlivosti ako vyplýva zo zmien a doplnení vykonaných týmto zákonom.

Čl. III

Tento zákon nadobúda účinnosť 1. januára 2002 s výnimkou § 3a ods. 3 a § 4 ods. 4 vo vzťahu k chráneným zónam a rastlinným pasom, ktoré nadobúdajú účinnosť dňom vstupu Slovenskej republiky do Európskej únie.